kwestie van eenen dootslag van
jan vander wetzenhagen
kaerle etc. doen te wetene dat wy ontfaen hebben die ootmoedige
supplicatie van jan vander wetzenhage scamel jonck man geborten van
grimbergen in onsen lande van brabant inhoudende hoe dat op den
xvi en dach van aegst in het iaere xven ende zeventhien lestlech de voirnoemden
suppliant wesenthagen in onse stadt van vilvoorde s'achternoens omtrent een
ure in een huys daermen bier vercochte zoude aldaer gecommen omme den
regen te sculen een genaempt hanneken de blare geboren van bruessel de
welcke mits dat hy de suppliant sach zeyde jan wilt ghy my de
godstuege geven waer op de voirnoemden suppliant antwoerde ja ick geerne
ende gingen tsamen sitten drincken wel drie oft vier potten biere ende
zyn alzoe geschenden daer naer de voirnoemde suppliant wert van een ander
geselle gebeden te gaen drincken in een andere taverine genaempt de
valcke ende daer een wyle geseten hebbende zoe heeft de dochter vanden
huyse gesegt totten zelven suppliant gaat eens danssen daer over op
strate ende bringht drie oft vier meyssens met u te drincken dwelck
de suppliant meende te doene ende commende op strate omtrent tusschen
vyf ende zes uren vanden avont zoe heeft hy gemoet den zelven
hanneken de blare ende met dat zy ooik by deen vande byden zonde
zoe heeft den voirseyden hanneken de blare een opsteker gesien hangen
aenden hals vanden zelven suppliant aen een lanck snoer denwelcken de
voirseyden hanneken uuyt getrocken heeft zeggende totten suppliant dat
mes behoert my toe ende ghy hebbet my gestolen daerop de voirseyden
suppliant zeyde de contrarie ende dat hy hanneken heefde tzelfde de
mes noyt gesien hadde maer behoerde toe hem suppliant ende niemant
anders want hem dat over twaalf oft vierthien daegen daer te
voren gegeven hadde geweest over een ander mes by eenen priester
woenende te wolverthem biddende den zelven hanneken dat hyt
hem wedergeven wilde waerop de voirnoemde hanneken wederomme
antwoerde dat hy een dief was ende dat voirseyden mes hem suppliant
niet toe en behoerde maer haddet gestolen / ende naer vele
zulcke woerden zoe heeft noch bovendien de zelve hanneken
de blare getrocken een lanck mes staende naer den voirseyden suppliant
met dewelcke dese nyet tegenstaende hem noch eens gebeden heeft dat hy
tzelfde mes hem wedergeven wilde ende zyn mes opsteken want
hy en en wilde jegens hem niet vechten maer wel met hem drincken
welke voirnoemde hanneken altyts persevererende in zyn quaet opzet heeft
noch naer den zelven suppliant geslagen zulcs dat hy hem de mutse
vanden hoofde slouch hem gevende daer en boven noch eenen slach ge
quetsende met dien den suppliant in zyne vinger dwelck de suppliant
snede ende dat hem noot was hem ter weere te stellen twaere oick
zyn mes of coorde ende slouch uuyt hitte van bloede naer den zelven
hanneken zulcs dat hy hem twee wonden gaf int hooft deen wonde
ende in zynen eenen arme dandere ende slouch hem ook zynen eenen duyme
af waer of de voirseyden hanneken de blare binnen drie oft vier dagen
daer naer gecommen is van levende lyve ter doot / onermits daer die
groote besuutheyt van veel canten die hem overquam ende zoe dichte
deen op dandere dat de meesters de wonden nyet gestulpen noch doen
cesseren en consten ende hoewel dat de voirnoemden suppliant vanden zelven
misvalle jegens de partie geinterresseerde pays vercregen ende haer alle
voldaen heeft nietmin ontsiende strangheyt van iusticien en zoude
hem niet durven vinden in dese onse lande maer zoude zyn leef$age
een lantloop moeten blyven ende eynden zyn leven in vreemde landen in
grooter miserien ten waere dat hem onse gracie ende genade hier op
verleent worde alzoe hy seght ons ootmoedelycken biddende daeromme
soe eyst dat wy de saecken voerscreven onergemerckt den voirnoemden jan
vander wetzenhage suppliant genegen wesende tzynder voirseyden bede ende suppliant
supplicatie ende willende hem in dit stuck gracie ende genade vorderen
ende prefereren voer rigueur van iusticie hebben in het gevalle als
boven vergeven quytgescolden ende geremitteerd vergeven scelden quyt
ende remitteren uuyt sonderlinge gracie mitsdesen ons brieve tsont ende
doot slach boven verclaert mitsgaders allen peynen ende bruecken corporelle
ende criminelle daer inne hy ter causen vandien met datter aencleeft
jegen ons ende iusticie misdaen mach ende hebben hem als te desen
wedergestelt ende gerestitueert stellen weder ende restitueren tot zyn
goede fame ende name in onsen voirnoemden lande van brabant ende allen
anderen onseren landen ende heerlicheden ende tot zyne onverbuerde
goeden indien hyre eenige heeft gelyck ende in alder manieren als
hy wort voor die toecompste vande dootslach voirseyd imponerende hierop
eewich zwygen ende silencie onsen procureur generael ende allen anderen
onser rechteren ende officieren wien zy zyn satisfactie ende beteringe
eerst ende voer alle werck gedaen der geinterresseerde partie indien
die noch nyet gedaen en zy ende eenige daertoe dient civilick alleenlyck
behoudelick dat de voirnoemde suppliant gehouden zal wesen dat jegen
ons civilick te beteren naer de gelegentheyt van der sake ende
faculteyt van zynen goeden ende oick noch te beteren ende refunderen
die redelycke costen van iusticien daerop gedaen ende nae duechdelyck
ter verificatie ende interinemente van dees onzen brieve nae hem vorme
ende inhoudende ende totten tanxacien vander voirseyden civile boete ende
coste ende dat $$ ende de civile boete ende costen getanxeerd ende boete
in gevolcht ter tanxatie vander onzen lieven ende getrouwen die cancellier
ende luyden van onsen raede in brabant den welke wy ontbieden dat geroupen
die ghene diere behooren geroupen te zyne zy procederen wil ende duechdelyck
ter verificatie ende interinemente van desen onsen brieve nae huere vorme
ende inhouden ende totten tanxertien vande voirnoemde civile boete ende costen ende dat
$$ ende de civile boete ende costen getanxeert ende $$ inde handen vanden
genen van onsen ontfangers oft anderen onser officiersss diet behoeren zal die
gehouden wert ontfanck daer van te doene ende goede rekeninge bewys
ende reliqua te geven tot onser prouffyte metten anderen pe$$ van zynen
$$ zy onsen amman van bruessele scout van vilvorde ende allen
anderen onser rechteren iusticieren ende officieren dien dit aengaen oft
aenvoeren zal mogen hueren stedehouderen ende eenen yegelycken van hen
bysonde zoe hem toebehooren zal doen laten ende gedoogen den voirseyden suppliant
van desen onser iegenwordigt gracie quytsceldinge vonnisse ende perdoene ende
van alden inhouden van desen rustelick vredelick vulcommelick ende eenmalick
genyeten ende gebruycken sonder hem te doene of te laten geschien nu
noch in toecommende tyden eenich hinder letsel stoot oft moyenisse in
lyve noch in goede ter contrarien in eeniger manieren maer indien
zyn lyf oft eenige van zynen voirnoemden onverbeurde goeden als voorseynd is
daer omme zyn of namaels gevangen gearresteert belet of becommert
waeren dat zy die stellen ende setten oft doen stellen ende setten terstont
ende sonder vertreck tot geheele ende volcommen $$ ende delivrancie
want ons alzoe gelieft ende ten eynde dat dit goet vast ende
gestadich blyve tot eewigen dagen zoe hebben wy onsen zeghel hier
aen doen hangen behoudelick in anderen saecken ons recht ende
eenen yegelycken tzyne in allen gegeven in onsen stadt van bruessel
inde maent van novembry int iaer ons heeren duysent vyfhondert
ende achtiene ende van onsen rycken tderde $$ stondt
gescreven onser opte plycke byden coninck in zynen rade ende
geteykent h de hane ende noch opte selve plycke visa recepta
gecollationeert ende $$
metten originale $$ by my